
Forord

DETTE ER EI bok om ekstremisme. Ekstremisme er noko vi alle snakkar om i dag, utan eigentleg å vete heilt kva vi legg i det. Ekstremisme er noko vi i all hovudsak kallar ting vi ikkje likar, både gjerningar og meiningar. Men meiner vi alltid det same når vi bruker ordet? Det er eit vanskeleg ord som sjølv ekspertar slit med å bli einige om kva inneheld. Denne boka vil nok ikkje gje eit heilt eintydig svar heller, men den er ein stad å byrje. Det er iallfall mi von.

Denne boka har tatt si tid å verte ferdig, ikkje minst fordi det har vore så mykje eg har hatt lyst til å fortelje om, men som alltid har tatt meg av garde på lange og kompliserte tanketurar. Og det er ikkje det denne boka skulle vere. Denne boka skal vere enkel og grei å forstå; du skal ikkje måtte kunne noko om ekstremisme når du først les henne, men gjerne kunne litt meir når du er ferdig. Eit tidleg utkast til boka var på nesten tre hundre sider med politisk historie. Det var ikkje det eg ville boka skulle vere.

Eg vonar at dette er meir lettleseleg og interessant enn det.

Tida har gått medan eg har skrive boka. Og vi har vore vitne til ekstremistar og terrorgjerningar som har komme og gått. Den siste store terrorgjerninga på europeisk jord når eg skriv dette forordet var den 13. november 2015 i Paris. 130 menneske vart drepne i eit omfattande åtak som bestod av sjølvmordsbombarar og gisseltaking. Det var heilt ufatteleg, og eg skulle gjerne ha nytta mykje plass på det i denne boka, men eg må seie stopp ein stad. Boka var ferdig. Innan den er komen i hendene på lesarane frykter eg at vi har vore vitne til fleire terrorgjerningar.

Eg vonar denne boka kan gjere meir enn berre å fortelje om desse, men leggje grunnlaget til å forstå kven og kva som ligg bak.

Eg har hatt mykje hjelp med å skrive denne boka, og det er fleire som må takkast. Eg må mellom anna takke Ragnfrid Trohaug på Samlaget som sparka i gang boka, sjølv om eg måtte vidare til eit anna forlag for å gjere henne ferdig. Eg vil takke Bente Pihlstrøm og Marianne Egerdal for å ha hatt trua på prosjektet, og Kristin L. Strøm for ein hard redaksjonell hand i sluttfasen. Ein særleg takk må gå til min gode ven Øyvind Strømmen for fagleg input og motiverande kontorbesøk. Ein stor takk må òg gå til Didrik Søderlind og John Færseth, som forutan trufast venskap òg har gjeve god fagleg input. Det same gjeld Arnfinn Pettersen, Kjetil Braut Simonsen og Tor Bach. Takk til Benjamin Eriksen for å ha nytta sine lærarbriller på tidlege manuskript. Og så ein takk til Vegar Martinsen for lån av bøker og myndig tiltale når det har vore naudsynt. Og det er så mange, mange fleire. Takk.

(Og om det skulle vere tvil: Eventuelle feil og manglar i boka er min eigen feil, ikkje desse tapre sjelene som held ut med meg).

Familien min fortener òg ein takk for å ha trudd på meg, eg har vore så heldig å ha ei mor og ein far som heier på meg uansett kva eg finn på. Ei tante som alltid passar på meg. Ei syster som alltid er kritisk, ein svoger eg kan drikke whisky med, og to onkelbarn som motiverer til å tenkje positivt. Takk.

Eg er omringa av vener, veldig mange vener. Gjennom jobb, studiar og hobby har eg erverva eit stort nettverk av tenkjande og skrivande menneske som alltid inspirerer eller får meg til å le. Tusen takk alle saman! Ein ekstra takk til Ida som haldt ut med meg i store delar av skrivinga.

Og ein takk til «Amanda», eg vonar du er trygg der du er.

Kristian A. Bjørkelo, jula 2015


1. Innleiing

22. JULI 2011 opplevde Norge bomber og massedrap. Ei bombe gjekk av i regjeringskvartalet, så slo gjerningsmannen til på Utøya. Til saman 77 personar vart drepne, fleire såra. Nasjonen vart råka hardt. For mange kjentest dette som første gang Noreg vart råka av ekstremisme. Tankane gjekk lett til ei ugjerning som skjedde ti år tidlegare. Den 11. september 2001 styrta sjølvmordaktivistar knytt til al-Qaida fly inn i viktige bygningar i USA. Nesten 3000 menneske døydde i dette terroråtaket, og hundretusenvis har mista livet i krigane og terroraksjonane som har følgd. Dei siste hundre åra har millionar mista livet til ekstreme prosjekt utan noko slags omsyn til enkeltmennesket. Kva er det som driv folk til så ekstreme tankar og gjerningar? Kven er desse folka?

For femten år sidan satt ein heilt vanleg kar og tenkte at demokratiet var falskt. Han meinte at demokratiet ikkje lét ein endre dei store feila i vårt samfunn. Denne mannen drøymde om å gjere ei endring. Han tykte ikkje det var nok å bare syne kva ein meinte: Om du skrik høgare enn alle andre i ein demonstrasjon mot urettvise, så har du ikkje gjort anna enn å skrike høgast. Og du får vondt i halsen dagen etterpå. Men kva har du endra? Har du svekka fienden på noko vis?

World Trade Center vart truffen av to kapra passasjerfly 11. september 2001. Eit av dei mest spetakulære terroriståtaka til dags dato. Nesten tre tusen døde. Foto: SETH MCALLISTER / AFP / NTB scanpix



På Internett kunne mannen finne likesinna verda over. Han kom i kontakt med folk som ville bruke vald for å skape eit betre samfunn. Via datamaskina kom han i kontakt med geriljakrigarar, anarkistiske aktivistar, fridomskjemparar og til og med vaskeekte terroristar. Nettverket han vart ein del av eksisterte berre på nett, ingen møtte nokon andlet til andlet. Men det var eit fabelaktig vis å halde folk oppdatert om aktivitetar og planar på. På nettet fann den unge mannen «oppskrifter» på alt frå å okkupere hus til å lage bomber. Særleg sistnemnte var farleg, då oppskrifta hadde større sjanse for å skade den som produserte bomba enn dei tiltenkte bombemåla. Verdsveven var ei gigantisk kokebok. Her fann mannen alt han trengte for å gjennomføre ein valdeleg aksjon.

Det var godt det vart med svermeri og draumar, for denne unge mannen var meg sjølv. På overflata var eg ein heilt vanleg ungdom som meinte at kommunismen ville gjøre verda til eit betre sted. Denne sterke trua vart ein viktig del av min identitet, utan at nokon reagerte på akkurat det. Det er jo ikkje akkurat så uvanlege merkelappar på ein ung nordmann, og det er ikkje einstydande med vilje til vald. Men for meg var vald eit legitimt verkemedel om målet var viktig nok. Og det var det jo.

At eg faktisk kunne godta politisk vald, sjølv når det vert utførd av andre, vart tydeleg etter terrorangrepet i USA 11. september 2001. Som ein del av den ytste venstresida meinte eg at USA og kapitalismen deira var fienden. Alt og alle som vart råka den 2001. Eg fekk nyhenda om kva som hende i New York kort tid etter hendinga, og sette meg ned med direktesendingane til CNN og NRK. Eg var nesten mållaus, men berre nesten. Eg byrja å ringe rundt til kompisar og ville høyre korleis dei tenkte.

Folk reagerte veldig ulikt på det dramaet som utspann seg på TV-skjermen den dagen. For min del var dette noko eg hadde venta på, noko som i mine auge måtte hende før eller seinare. At fleire tusen menneske mista livet, meinte eg vi måtte sjå i lys av kor mange som var blitt drepne av USA og deira allierte, særleg i Midtausten der desse terroristane hadde sitt opphav. Det skulle ta meg ei stund før det gjekk opp for meg at å samanlikne på det viset var vanvit. Dei nær 3000 menneska som døydde i tårnet den dagen var uskuldige, dei hadde ikkje gjort seg fortent til dette.

På dette tidspunktet vart det å studere ekstremismen meir enn berre ein hobby. Eg måtte forstå ikkje berre dei som kan gjere slike ugjerningar, men også folk som meg sjølv – som først tenkte at dei hadde fått som fortent. Eg var jo berre ein heilt vanleg kar, som ville gjere godt? Korleis kunne eg godta noko slik? Min første reaksjon på terroråtaket på New York vart starten på mi faglege reise inn i ekstremismen.

Ekstremismens ulike andlet

Ekstremismen kjem i veldig mange ulike farger og fasongar. Etter den 22. juli 2011 var høgreekstremisme eit heitt tema i Noreg, og telefonen min stod ikkje stille. Alle ville ha eit svar på kva det var som hadde hendt: Kva ville gjerningsmannen? Og korleis skilde han seg frå nynazistane vi var blitt kjend med på 80- og 90-talet? Han var jo høgreekstremist, nett som dei. Høgreekstremismen er ei sekkenemning for ein type ekstremisme, og dei er ofte oppfatta som særs valdelege.

Ein annan type ekstremisme finn vi på den andre sida av den politiske skalaen: Venstreekstremismen, med ulike kommunistiske miljø i spissen. Og så har vi ulike religiøse ekstremistar. Som dei som i dag reiser til Syria og Irak for å kjempe for «Den islamske stat». Denne utviklinga er skremmande, og kan få katastrofale følgjer. Kvifor reiser nokon av garde til eit framand land for å drepe andre?

Anders Behring Breivik, som drap 77 nordmenn i 2011, og islamistane som stod bak terroråtaket i USA i 2001 tilhøyrar to ulike ekstreme retningar, som står i konflikt med kvarandre. Til trass for dette deler dei på fleire vis same syn på verda, dei berre sit i kvar si ende av dette verdssynet. Dei er bitre fiendar, og resten av oss er fanga i midten. Det er ikkje nokon tvil om at dei religiøse terroristane har drepe fleirfaldig fleire enn det høgreekstremistane har gjort dei siste åra. Men på verdsbasis så vel som i Noreg har det alltid vore høgreekstremistar som har gjort mest skade. I skrivande stund har ei slik religiøs gruppe okkupert store delar av Irak og Syria og innført eit blodig og brutalt terrorvelde der. Dette gjev vatn på mølla hjå folk som deler Breiviks hat mot den islamske verda. Ein stad der ute sit nokon og pønskar på deira neste trekk: Korleis skal dei nedkjempe fienden sin?

Denne boka er eit resultat av fleire års interesse for det ekstreme, og eit ønske om å utforske ekstremismen i sine ulike former. Når vi snakkar om ekstremisme meiner vi ulike ytterliggåande politiske og religiøse førestillingar og gjerningar. Vi møter ein sterk tro på at samfunnet må verte endra. Terrorisme blir gjerne sett på som eit nødvendig verkemedel på vegen mot målet. Gjennom ulike døme og forteljingar vil eg prøve å syne ulike sider av ekstremismen. Slik vonar eg å gje nokre svar på det vanskelege spørsmålet: Kva er ekstremisme? Eg har dei siste ti åra oppsøkt ekstremistar, og eg har prøvd å forstå dei som dei er. Ikkje som monster, men som menneske som deg og meg: Menneske med eit sterkt og brennande ønskje om å gjere noko med livet sitt og bidra til å endre verda. På det eine eller andre viset. Eg finn hjå dei ei sterk tru på den eine og fulle sanninga, ei sanning ein ikkje kan vike frå.

I det neste kapitlet skal vi sjå litt på ordet ekstremisme og noko av kva det inneheld. I kapittel tre skal vi sjå nærare på demokratiet og korleis den franske revolusjonen la grunnlaget for korleis vi deler dagens politikk inn i høgre og venstre. I kapittel fire, fem og seks skal vi utforske høgre- og venstreekstremismen, og den religiøse ekstremismen som har hatt så mykje å seie dei siste femten åra. Kva er likt og kva er ulikt? I kapittel sju ser vi på korleis vi menneske kan gjere så grufulle ting mot kvarandre. Kapittel åtte handlar om Internett og korleis det legg til rette for mykje godt, men òg legg til rette for ekstremisme og terrorisme. Difor vil vi i kapittel ni snakke om kva terrorisme er, og korleis det gjerne er eit av medla ekstremistar tar i bruk. I kapittel ti fortel eg om CasaPound Italia, eit høgreekstremt miljø som eg vitja i Italia. Vi rundar av i kapittel elleve, der vi vitjar ein ungdomsleir og drøfter demokratiet og samlar nokre av trådane i boka. I kapittel tolv foreslår eg ting du kan lese om du er interessert i å lære meir.

Mellom ekstremistane

Gjennom denne boka vil eg presentere menneske og rørsler som ein ofte omtaler som ekstremistar eller ekstreme. Eg vil verte betre kjende med dei, for å forstå betre kva det ekstreme er. Mi interesse for det ekstreme vart vekt då eg som ung først engasjerte meg i å skape ei betre verd. Spørsmåla eg stilte meg då, er ofte dei same som eg stiller meg i dag: Korleis kan vi skape ei betre og meir rettvis verd? Og kva medel kan vi nytte for å nå målet? For dei fleste strander det heile på kva som er realistisk å oppnå, og kor langt ein er villig til å gå for å nå det. For nokre, derimot, finst det ingen slike grenser – dei vil endre verda for einkvar pris. Og det er desse som gjerne vert ekstremistar.

Eg starta arbeidet med denne boka i Roma, ein by full av historie og minnesmerker over politisk ekstremisme. Og ikkje minst levande ekstremisme. I Roma vitja eg ei veksande høgreekstrem rørsle – CasaPound Italia. Den fascistiske organisasjonen har slått seg opp ved å gjennomføre fredelege, men høgt profilerte aksjonar og husokkupasjonar. Om eg skulle skrive om ekstremismen, så ville eg gjere det med ekstremismen på kroppen, for ikkje å snakke om i kroppen. Eg åt storarta måltid med dei, og lét dei fortelje meg om deira liv, om deira motivasjon og draumar. Som fascistar rekna dei meg som ein av sine erkefiendar. Fascismen er ein høgreekstrem ideologi som meiner at ein sterk leiar må erstatte demokratiet, og at nasjonalt fellesskap må stå i fokus. Fascismen er veldig krigersk, ei kjensgjerning som førte til andre verdskrig. Nazismen er ein fascistisk ideologi som vektlegg rase like mykje som nasjonen.

Å møte ekstremistar andlet til andlet gjev eit heilt anna inntrykk av dei enn å lese om dei i bøker og aviser, det er difor eg vel å gjere det. Det er lett å tenkje seg ekstremisten som noko som er så vilt og framand at det er nesten umenneskeleg. Når ein treff ekstremistar andlet til andlet, finn ein ofte ut at dei er overraskande vanlege. Ekstremismen kjem fram når ein pirkar i denne vanlege overflata, når ein snakkar om korleis dei forheld seg til andre menneske som trugslar og fiendar. Kampen deira er ein del av deira liv, og det er vanskeleg å skjule delar av livet sitt, men dette i seg sjølv gjer dei ikkje så annleis enn alle andre. Om ein kjem inn på dei, kan ein sjå kva som driv dei og kva som motiverer deira engasjement. Deira frustrasjon over det dei opplever som urettvise, sosial nød eller manglar ved demokratiet. Ikkje minst mangelen på handling. Ekstremisten vil gjere noko, han vil sjå noko gjort. Demokratiet må vike for den sterke vilja til å handle.


2. Kva er ekstremisme?

EKSTREMISME ER EIT ord som er vanskeleg å gje ei god forklaring på. Det er eitt av desse orda vi alle har høyrd og bruker. Men ber du nokon om å definere presist kva ekstremisme eller ein ekstremist er, så er svaret sjeldan dekkande. Ordet stammer frå latin, og tyder ‘det som er i ytterranden eller utanfor’. Omgrepet synar til idear og gjerningar som er utanfor normalen. Ofte blir det òg assosiert med noko farleg og valdeleg.

Etter ti år med å springe etter ekstremistar, må eg framleis tenkje meg om når nokon ber meg seie nøyaktig kva ekstremisme er. Ekstremisme kjem i mange ulike variantar. I denne boka prøver vi å forstå ekstremismen og ekstremistane gjennom historier og døme. Breivik er til dømes høgreekstremist, islamhatar, «kontrajihadist» og fascist. Vi kan lett plassere han til høgre i det politiske kartet (sjå neste kapittel). På venstresida finn vi ekstreme grupper som til dømes Tjen Folket her i Noreg, som er maoistar. Maoismen er ein variant av kommunismen som lòt seg inspirere av tekstane til formann Mao Zedong. Maoistane tar gjerne òg til orde for å forsvare den sovjetiske stålmannen, Stalin. Josef Stalin var kanskje den mest blodtørstige av leiarane i Sovjet, medan formann Mao var leiaren for den kommunistiske revolusjonen og det påfølgjande diktaturet som kosta millionar av menneske livet i Kina. Kommunismen er representativ for venstreekstremismen, sjølv om fleire kommunistar nok vil argumentere for at kommunismen ikkje treng å vere ekstrem. Den treng jo ikkje vere valdeleg eller undertrykkande, og dei vil jo berre det beste, vil dei hevde. Eg er inhabil, for eg har jo sjølv vore rekna som kommunist. Anarkismen lider same lagnad. Den var for 100 år sidan einstydande med terrorisme, sjølv om fleire anarkistiske retningar skyr bruk av vald som verkemedel. Både kommunismen og anarkismen vart forma av politiske strøymingar på 1800-talet. Tilhengjarane ville ha gjennomført enorme omveltingar av samfunnet for å oppnå ei naudsynt og betre fordeling av rikdom – av denne grunnen vert dei rekna som venstreekstreme.

Religiøs ekstremisme, som vi ser hjå terrorgruppa al-Qaida, Den «islamske stat» (IS/ISIS) og andre islamistar, er ein tredje type ekstremisme. Den kjem i fleire ulike former, og med utspring i ulike religionar og sekter. Dei grunngjev sine gjerningar og meiningar med at Gud har gjeve dei ordrar. Alle som ikkje følgjer desse ordrane, er vantru heidningar og fritt vilt.

Ekstremisme finst ikkje berre som politiske retningar, men kan dukke opp innanfor ulike fagfelt og kampsaker. Til dømes dyrevern, innvandringsmotstand og miljøvern. Desse plasserer ein vanlegvis til høgre eller til venstre på det politiske kartet. Det finst mange variantar av ekstremisme, og dei har alle ulike motivasjonar. Difor må vi ikkje berre forstå kva ekstremisme er, men òg kven ekstremisten er, og kva som motiverer han eller henne.

Ekstremisme er eit omgrep vi bruker både om gjerningar og om tankar. Ein kan gjere ekstreme gjerningar, og ein kan meine ekstreme ting. Soldatane i den «Den islamske stat» (IS) gjer ekstreme ting og har ekstreme meiningar. Dei ønskjer å opprette eit religiøst diktatur, og legg ei ekstrem tolking av Koranen og islamsk lære til grunn. Den versjonen av islamsk lære dei nyttar seg av, fortel at vantru heidningar ikkje har same verdi som dei sjølve har. Heidningane kan brukast og mishandlast som dei vil, og kulturskattar frå ikkje-islamske kulturar kan øydeleggjast. Dette er ekstreme meiningar, og det førar til ekstreme gjerningar. IS kjempar ein krig på fleire frontar for å etablere sin religiøse stat, og har gått fram med ein brutalitet og blodtørst som har sjokkert verda. Ikkje berre drep dei sine fiendar, men dei halshogger og mishandlar dei som ikkje er gode nok muslimar. Dei sender sine eigne tilhengjarar ut i verda for å gjennomføre terroråtak. Høvet til å utøve ekstrem vald og brutalitet mot uskuldige har blitt eit av deira viktigaste salspunkt i sosiale media, og noko dei nyttar til å rekruttere med. Dei vert altså omtala som ekstremistar mellom anna på grunn av det dei gjer. Ein treng ikkje å gå til så ytterleggåande døme som IS heller: Ein kan òg omtale nokon som gjennomfører eit statskupp eller ein revolusjon som ekstremistar – dersom deira gjerningar er ytterleggåande nok.

Gjerningar er ikkje åleine om å gjere noko ekstremt. Tankar er òg ekstreme, som høyreekstremismens ønske om å erstatte folkestyre med ein sterk leiar og den sterkaste sin rett. Nazismen tok fascismen eit steg vidare med sin raseideologi, og hevda at det berre var kvite ariske menneske som kunne skape kultur. Ekstremisme handlar ofte ikkje berre om korleis verda er, men korleis nokon meiner den bør vere og kva som er rett. Ekstremisme er ikkje meint berre for ekstremisten, men òg som ei planteikning for heile verda.

Ein kan seie at ein som er villig til å bruke vald for å tvinge gjennom si politiske sak, i dei aller fleste tilfelle er ein ekstremist. Eit tankesett som krev denne typen vald er difor ekstremistisk. Fleire av dei tankesetta som vi omtaler som ekstreme, er ekstreme fordi dei anten direkte eller indirekte krev at menneskeliv går tapt eller folkegrupper blir undertrykte.

Når ein veit ein har rett

Det er ei frykteleg god kjensle å ha rett. Eg nyter det sjølv. Veldig ofte òg, likar eg å tru. Dei som er ueinige med meg tar som oftast grundig feil. Det er vanleg å oppleve det slik. Som når vi kranglar om kva TV-serie som er best, eller kven som er kjekkast av dagens popstjerner. Kven og kva vi vel å ha sterke meiningar om, endrar seg over tid. Men vi har alltid nokre idear som vi har heilt klare meiningar om. Og å meine noko anna enn vi gjer er verkeleg heilt dust. Nokre meiningar er så sterke at vi identifiserer oss med dei, og med dei som deler vår meining. Vi inngår i fellesskap med folk som likar det same som oss, anten dette no er knytt til filmar eller musikkartistar. Dei vert ofte stilt opp i eit skjema der ei interesse står mot ei anna, fordi «vi er betre enn dei andre». Vi samlar oss om det vi har felles, og gjer dette fellesskapet til det viktigaste for kven vi er. Vi er ein hær av folk som meiner det same, vi har rett og motstandaren tar feil. No er jo kranglane vi snakkar om her strengt tatt uviktige, men det er overraskande kor mykje av politikken og religionen som fungerer på nett same vis.

I lag med andre som meiner nøyaktig det same som oss, vil vi aldri gå tom for argument for kvifor vi har rett, og kvifor alle andre er teite. I eit slikt fellesskap vil dei rundt deg alltid stadfeste at du har rett. Dei vil gje deg nye argument for kvifor ditt standpunkt er best og andre tar feil. Dette er det vi ofte kallar eit ekkokammer: Alt vi høyrer er eit ekko av våre eigne meiningar og tankar. Dei vert gjentekne gong på gong, til vi opplever dei som sjølvsagte. Vi høyrer ingen motargument, og får ingen nyansar. Og når vi først har fått slike fastlåste meiningar, så høyrer vi gjerne ikkje på det som står i motstrid til dei. Men vi lyttar villig med når nokon stadfestar våre meiningar. Slik vert dei enno sterkare.

I miljø der slike mekanismar speler inn, kan det oppstå regler for korleis ein skal kle seg, korleis ein skal te seg, og kva ord og uttrykk som er dei rette å bruke. Ein kultur vert skapt. Difor vel til dømes høgreekstreme å gå med spesielle klesmerke for å signalisere politisk ståstad. Dette er ikkje i seg sjølv eit teikn på ekstremisme eller at dei er ei sekt, sjølv om det er ein del av begge delar. Det er simpelthen slik vi menneske fungerer. Vi søkjer å få høyre til med likesinna, og vi søkjer støtte for våre meiningar. Og vi føler ekstra styrke om vi kan peike på nokon utanfor og seie at vi er ikkje dei, og dei er ikkje som oss. Vi menneske definerer oss like mykje utifrå kven og kva vi ikkje er, som kven vi er og kva vi har til felles.

Men dersom du har rett og motparten tar feil, er det ikkje alltid du respekterer den andre personen. Han eller ho tar jo trass alt feil, kvifor skal ho ha noko ho skulle ha sagt? Då byrjar vi å vandre i ekstremistland. Om du meiner samfunnet står på spel, og det er opp til deg å redde det – kva for medel er du villig til å ta i bruk? Når ein ekstremist bestemmer seg for å sprenge eit hus, eit fly eller ein synagoge, så gjer han det fordi han meiner han kjempar ein kamp for det gode og rettvise. Han ser ikkje uskuldige, han ser dei som står i vegen for sanninga og rettvisa.

For slik er det med ekstremisme, den utelukkar andre svar. Nazistar meiner til dømes at dei har det endelege svaret på kvifor samfunnet er som det er, og kva som må gjerast for å skape det perfekte samfunnet. Nazismen er ein ekstremistisk filosofi som spring ut frå fascismen og som i stor grad var forma av Adolf Hitler. Nazistane er mest kjend for å meine at eit utvald folk, den ariske rase, har skapt kulturen og bygd sivilisasjonen, medan andre folkeslag berre har bevart eller brote han ned. Ifølgje nazismen har den jødiske minoriteten i Europa skulda for alle problem i samfunnet. Det var denne tankerekkja som leia til folkemordet på jødar, sigøynarar og alle andre som skilde seg ut og ikkje passa inn i det «perfekte» samfunnet. Den dag i dag vil du framleis kunne finne folk med disse meiningane.

Kommunismen blir ofte rekna som motstykket til nazismen, ein politisk teori som oppmodar til ein valdeleg revolusjon, og omfordeling av privat eigedom. Den såkalla arbeidarklassa skal ta over og opprette eit folkestyre. Men først må vi gjennom ei overgangsfase med diktatur, der samfunnet og menneska kan omdannast etter kommunistiske ideal. Kommunistisk teori fortel oss at kommunismen vil følgje naturleg av den rådande kapitalismen, gjennom økonomiske kriser og revolusjon. Ifølgje kommunismen er dette uunngåeleg, og for ein kommunist er dette ei fast og bestemt tru. Å motseie ein slik påstand vil for ein ihuga kommunist vere eit teikn på at du er ein løgnar som kjemper mot revolusjonen, eller berre så forbanna dum at du simpelthen ikkje skjønner betre. Alle må jo forstå denne innlysande sanninga når fakta er lagt på bordet. Den kommunistiske revolusjonen er eit historisk og vitskapleg faktum allereie før den har funne stad, like sikkert som at sola står opp kvar morgon.

Den kommunistiske diktatoren Stalin er kjend for å ha drepe millionar av menneske både ved direkte drap og avrettingar, men òg gjennom å svelte dei ihel. Han var ein hemningslaus tyrann som med makt ville tvinge innbyggjarane i det enorme Sovjetsamveldet til å gjere som han ville. Han vert ståande som eit skrekkdøme på kommunismen, slik Adolf Hitler er det for nazismen. Eg tok ein gong Stalins folkemord opp med ein ihuga kommunist. Ho hadde uttrykt stor begeistring for han og hans styresett, og meinte at få menneske var så gode som kamerat Stalin. Eg prøvde å nytte folkemorda som eit døme på at Stalin kanskje ikkje var så perfekt, men det heile vart avvist kontant, for sidan det var eit faktum at Stalin var perfekt, hadde han aldri forårsaka noko slikt, og påstanden var dermed ein nazistisk løgn. Ingen reelle, sanne historikarar har nokon gong gått med på at det har skjedd, hevda ho. Problemet er at alle uavhengige historikarar er samde om kva som skjedde, og at Stalin hadde blod på hendene. For den unge kommunisten var det derimot klårt at desse historikarane tok feil, fordi dei lét seg rettleie av «feil» ideologi. Dei var ikkje kommunistar. For ekstremisten kan alle motførestillingar mot den vedtekne sanninga verte avfeia, fordi dei ikkje stemmer med … ja, den vedtekne sanninga.

Det ekstreme verdsbiletet tillét få eller ingen nyansar. Det er svartkvitt. Deira verd er delt inn i oss som har skjønt det, og dei som ikkje har skjønt det. Dei som ikkje har skjønt det motarbeider saka eller er sjølve problemet. Det ekstreme verdsbiletet kan til dømes vere eit der muslimar lyg kvar gong dei seier noko positivt, og berre seier halve sanninga om dei seier noko slemt – og kvar einaste slemme muslim er representativ for alle muslimar. Det kan vere eit verdsbilete der jødane som folk inngår i ei samansverjing for å dominere verda. Eller ei overtyding om at Vesten, med USA i spissen, står i ledetog med satan for å få folk til å danse til rockemusikk. Det kan vere eit verdsbilete der mørke krefter står bak alt vondt i verda, og der Arbeidarpartiet er ei av desse mørke kreftene.

Kort fortalt er det ekstreme verdsbiletet fullt av konspirasjonsteoriar og hat. Ein konspirasjonsteori er ei førestilling eller idé om at noko er forårsaka av ei samansverjing. Ei samansverjing der lyssky krefter jobbar imot samfunnet og menneskets beste. At jødane forgifter brønnen, at amerikanske styresmakter stod bak terroråtaka 11. september 2001 eller at terroråtak den 22. juli 2011 aldri fann stad. Slike konspirasjonsteoriar finn ein ofte i sentrum av ekstremistens verdsbilete. Samansverjinga representerer det vonde, og teorien forklarar korleis uforståelege ting eigentleg heng saman. I desse teoriane kan kompliserte samanhengar kokast ned til enkeltmenneske si vonde vilje mot deg og dine. Kvifor gjere det vanskeleg for deg sjølv når svaret er så enkelt? Svaret står jo i denne boka, svaret er jo å finne i denne YouTube-videoen. Det er slik ekstremisten tenkjer, og det er ofte dette paranoide verdsbiletet som skil dei frå oss. Men vi har jo alle slike tendensar av og til, har vi ikkje? Læraren er jo ute etter oss med desse leksene. Det blikket Mette sendte i friminuttet var jo ikkje tilfeldig, det tyder noko.

Ei ekstrem verd

Ekstremisten lever på sett og vis i si eiga verd. I dei neste kapitla skal vi lære om ulike typar ekstremistar og korleis dei skil seg frå kvarandre. Like viktig er kva dei har til felles: Eit behov for å endre verda og skape eit samfunn bygd på deira ideal. Ekstremistar lever i ei verd der samfunnet dei lever i berre er ein av aktørane og ein av fiendane. Deira viktigaste fiende kan ofte vere andre ekstremistar – dei «ekte» ekstremistane. Dei som meiner det motsette av det dei sjølve gjer, og difor det absolutte onde. Slik finn venstreekstremistar fellesskap i antifascismen og antirasismen, og høgreekstremistar finn saman i antikommunismen. Dei insisterer begge på at den andre parten er undertrykkjande «samfunnstrugslar». Altså trugslar mot det gode i samfunnet som dei vil styrke, bevare eller opprette.

Ekstremistar kan faktisk vere heilt avhengige av sin ekstreme motpart for å rettferdiggjere sin eksistens. Dette var årsaka til at den kommunistiske gruppa Tjen Folket ikkje berre var nøgd med å ha kontroll over SOS Rasisme. Dei fann det òg naudsynt å infiltrere den innvandrar- og muslimfiendtlege organisasjonen Norwegian Defence League (NDL) og styrke han. Dermed fikk antirasistisk arbeid eit synleg formål.

NDL er på si side ein del av det såkalla kontrajihadistiske miljøet som oppstod i kjølvatnet av den islamistiske terroren den 11. september 2001. Det kontrajihadistiske miljøet meiner dei kjempar ein «motjihad», altså ein kamp mot muslimane sin heilage krig – Jihad. Deira fiende er islam og muslimar, som dei sidestiller med islamske ekstremistar. For kvar terrorgjerning utførd av islamistar, vert kontrajihadistane meir overtydde om at muslimar er ein trugsel. Utan islamsk ekstremisme, heller ingen anti-muslimsk ekstremisme. Dei får på sett og vis næring frå kvarandre.

Samstundes ser vi fleire døme på at ekstremistar på kvar sin kant er såpass like i iveren sin etter å endre verda at dei kan oversjå filosofiske ulikskapar og samarbeide. Slik venstreekstremistar og islamistar har gjort i kampen for palestinsk frigjering. Vi kan òg høyre historier om nynazistar som ser lyset og konverterar til islam, eller om kommunistar som vert nazistar eller fascistar. Vegen frå den eine yttersida til den andre er ikkje så lang som ein skulle tru når ein først har det ekstremistiske tankesettet til felles. Det får ein til å stille spørsmålet om det kanskje er noko med ekstremisten som person, og ikkje berre ideologien, som gjer at eit ekstremt verdsbilete og ekstreme gjerningar er å føretrekkje for han.

Ein manns terrorist er ein annan manns fridomskjempar

I 2013 døydde Nelson Mandela. Statsleiarar, journalistar og synsarar hylla han som ein rettvis og god mann. Dei skildra ein mann som hadde stått for dialog og samarbeid i vanskelege år, og som hjelpte Sør-Afrika med å gje frå seg arva som eitt av dei mest undertrykkande regima i verda. Det heile verker rimeleg lett, gjer det ikkje? Nelson Mandela, er, var og vil vere ein helt. Eller?

Mandela og kampen hans mot apartheidregimet i Sør-Afrika har vore eit vanskeleg tema for mange. Nelson Mandela engasjerte seg som aktivist i African National Congress (ANC) i Sør-Afrika, og kjempa mot apartheidsystemet som blei praktisert i landet. Apartheid tyder åtskilt, og var eit rasistisk system som gav den kvite minoriteten i landet all makt, og som heldt dei farga åtskilte som eit tenarfolk utan høve til å påverke samfunnet. I 1964 vart Mandela arrestert for sin kamp mot systemet, sidan ANC vart oppfatta som ekstremistar og terroristar av styresmaktene i både Sør-Afrika og fleire andre land, mellom anna USA. Mandela sjølv vart oppfatta som ein kommunistsympatisør. Han satt i fengsel heilt til 1990, og vart eit internasjonalt symbol for kampen mot rasisme i Sør-Afrika. Folk over heile verda gav si støtte til Mandela, men apartheid-regimet og deira støttespelarar nekta å lytte. Her heime i Noreg var det mykje krangling om boikott av regimet. Det var særleg konservative grupper med tilknyting til skipsfarten som var lite lystne på å straffe Sør-Afrika. Anders Lange sitt parti, som seinare vart Framstegspartiet, skal ifølgje ein tidlegare sørafrikansk tenestemann ha mottatt pengestønad frå Sør-Afrika for å ha støtta opp om apartheid-politikken.

I 1990 måtte regimet gje tapt, og dei slapp Mandela ut av fengselet. Han samarbeida med makthavarane om å oppløyse apartheidsystemet, og frå 1994 til 1999 var han president. Ein mann utskjelt som ekstremist og terrorist var no blitt ein frigjeringshelt som hadde kjempa mot uakseptabel rasisme. Historia om Mandela er no historia om ein som heldt ut mange år i fangenskap for si overtyding og kamp mot rasismen. Og då han kom ut av fengselet, førte han ein politikk basert på forsoning – ikkje hemn. Dette er ekte heltemateriale. Ein mann som kjempa den gode kampen mot overveldande motstand, og vann, utan å verte hemngjerrig. Tvers igjennom eit godt menneske, omfamna av alle, både på høgre- og venstresida i politikken.

Då har det blitt desto mindre populært å høyre om kva ANC faktisk gjorde undervegs i kampen sin mot rasismen. For Mandela var jo tilhengjar av væpna kamp, og ANC nytta både drap og tortur i sin fridomskamp. Var dette forsvarleg? Mandela sine tilhengjarar vil i dag hevde at det var naudsynt for å knekke det undertrykkjande apartheidregimet. Vi tolererer ikkje rasistiske regime.

Mandela har gått frå å vere ekstremist til nobelprisvinnar og internasjonal folkehelt, utan å ha endra meining, men berre ved å halde fram kampen. Det er ikkje kampen, men oppfatninga folk har av kampen, som har endra seg, og som gjer at Mandela ikkje lenger vert oppfatta som ein ekstremist. Her kan vi sjå korleis idear og normer endrar seg. Kven som er ekstremist er avhengig av situasjonen og kven som har makta til å definere. Eit gamalt jungelord seier «ein manns terrorist, ein annan manns fridomskjempar». Og aldri har dette vore meir sant enn i tilfellet Nelson Mandela.

Samfunnet endrar seg over tid, og nokre ekstreme idear får fotfeste og endrar samfunnet drastisk – ofte til det betre, nokre gonger til det verre. Når Hitler klarte å omdanne det tyske samfunnet på 1930-talet, er det klart at det var til det verre. Vi har ingen problem med å kjenne att nazismen som ekstrem. Kva så med slaveriet? Slaveri har vore ein del av menneskelege samfunn sidan byrjinga av tida, verker det som. Nesten alle samfunn har på eit eller anna tidspunkt godtatt slaveri. Men i dag er det ein vanvitug idé å eige nokon som ei vare, og å selje menneske. Det er ekstremt kriminelt. På eit tidspunkt har slaveri gått frå å vere daglegdags til å vere heilt uaktuelt.

For å ta eit anna døme: I 2013 markerte vi 100-årsjubileet for kvinners stemmerett i Noreg. Nei, dei har ikkje hatt stemmerett lenger enn det, og det skulle ta enno lenger tid før kvinner vart fullstendig likestilt med menn. Det var aldri sjølvsagt at kvinner skulle ha stemmerett. Kvinnerørsla bygde seg langsamt opp i lag med andre rørsler som kravde endring i samfunnet. At kvinner skulle delta i det politiske liv vart i Noreg og resten av den demokratiske verda oppfatta som naturstridig. Det var ein ekstrem idé, assosiert med sosialisme og anarkisme. På verdsbasis kjempa suffragettene for kvinners likeverd og stemmerett på slutten av 1800-talet og byrjinga av 1900-talet. Suffrage er eit engelsk ord for stemmerett, og sufragettrørsla var ei verdsomspennande rørsle som kjempa for at kvinner skulle få stemmerett på lik linje med menn. Dei samla kvinner frå ulike politiske leirer og samfunnslag. Dei møtte mykje motstand frå dei som bestemde i samfunnet, som oppfatta dei som øydeleggjande og ekstreme. Men dei vann fram, her, og i resten av verda. Nokre stader seinare enn andre. I Sveits fekk kvinner stemmerett først i 1971, og det må vi vel innrømme var lovleg seint. I dag har kvinner dei same rettane og pliktene som menn i dei fleste samfunna vi likar å samanlikne oss med. Å stride mot dette vert no oppfatta som ekstremt.

Då ein Bergens-bloggar i 2010 ville avgrense rettane til kvinner samstundes som han forsvarte valdtekt, vart det furore. Dette er ekstremt tankegods. Idear som for 100 år sidan var heilt kurante, blir no rekna som ekstreme. Idear som då var ekstreme, er no norma. Ting endrar seg. Det pågår ein stadig kamp om definisjonsmakta, altså makta til å definere kva som er innafor og kva som er ytterranden – det ekstreme. Difor vil kva som er ekstremt òg alltid vere i endring.

Ekstremisme er som vi ser ein veldig vanskeleg idé å gripe. Omgrepet rommar mykje ulikt, og innhaldet kan endre seg med tid og samfunn. Vi ønskjer så klart å forsvare vår demokratiske samfunnsform mot ekstremistar som ønskjer å endre den. Vi meiner at denne samfunnsforma tener oss godt, og representerer gode verdiar som vi har kjempa fram over tid. Det er rom for endring, men drastiske endringar er vi vare for. Særleg sidan forsøka på å gjennomføre store endringar, som kommunismen, fascismen og nazismen, har synt seg å ha så dramatiske og blodige følgjer. Dei er ikkje fullverdige alternativ.

Å forstå ekstremisme som det som står i opposisjon til demokratiet, er sjølvsagt ikkje heilt skotsikkert heller. I neste kapittel spoler vi klokka to hundre år attende, til etableringa av det franske demokratiet og til inndelinga av det politiske kartet i høgre- og venstresia. Slik får vi sjå korleis demokratiet i seg sjølv vart oppfatta som ekstremt i si tid.

